**ԵԶՐԱԿԱՑՈՒԹՅՈՒՆ**

**«ՊԱՇՏՈՆԱԿԱՆ ՓԱՍՏԱԹՂԹԵՐԻ ՄԱՏՉԵԼԻՈՒԹՅԱՆ ՄԱՍԻՆ»**

**ԵՎՐՈՊԱՅԻ ԽՈՐՀՐԴԻ ԿՈՆՎԵՆՑԻԱՅԻ ՍՏՈՐԱԳՐՄԱՆ ԱՐՏԱՔԻՆ ՔԱՂԱՔԱԿԱՆ**

**ՆՊԱՏԱԿԱՀԱՐՄԱՐՈՒԹՅԱՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐԱԾ ԱՐՏԱՔԻՆ ՔԱՂԱՔԱԿԱՆՈՒԹՅԱՆԸ ԵՎ ՍՏԱՆՁՆԱԾ ՄԻՋԱԶԳԱՅԻՆ ՊԱՐՏԱՎՈՐՈՒԹՅՈՒՆՆԵՐԻՆ ԴՐԱ ՀԱՄԱՊԱՏԱՍԽԱՆՈՒԹՅԱՆ ՄԱՍԻՆ**

Եվրոպայի խորհրդի հետ Հայաստանն իրականացնում է համընդգրկուն և ակտիվ համագործակցություն ինչպես ԵԽ կանոնադրական մարմիններում, այնպես էլ ԵԽ մոնիտորինգային և խորհրդատվական կոմիտեներում։

ԵԽ Նախարարների կոմիտեում Հայաստանը հանդիսանում է ոչ միայն արդյունավետ համագործակցություն իրականացնող, այլև ԵԽ դերի ամրապնդման և կառույցի առջև ծառացած արդի մարտահրավերների հաղթահարման քննարկումներում գործուն ներգրավվածություն ունեցող երկիր։

Հայաստանը 2019թ. նոյեմբերի դրությամբ ստորագրել է ԵԽ 82 կոնվենցիա և լրացուցիչ/փոփոխող արձանագրություն, որոնցից վավերացրել է 63-ը։ ԵԽ-ում Հայաստանի համագործակցության ցուցանիշների շարունակական բարելավման տեսանկյունից կարևոր է ԵԽ կոնվենցիաներին հնարավորինս համապարփակ միանալը և ԵԽ չափանիշների հետագա ներդնումը ՀՀ օրենսդրությունում և պրակտիկայում։

«Պաշտոնական փաստաթղթերի մատչելիության մասին» Եվրոպայի խորհրդի կոնվենցիան ստորագրման է բացվել 2009թ. Նորվեգիայում։ Ներկայումս այն ստորագրվել է 8, իսկ վավերացվել 9 ԵԽ անդամ պետության կողմից։ Կոնվենցիան բաց է ԵԽ անդամ և ոչ անդամ պետությունների, միջազգային կազմակերպությունների ստորագրման համար։ Ուժի մեջ կմտնի առնվազն 10 պետության կողմից վավերացվելու դեպքում։

Կոնվենցիայով ամրագրում է պաշտոնական փաստաթղթերի հասանելիության ընդհանուր իրավունքը։ Կոնվենցիան հնարավորություն է ստեղծում չափանիշներ ներդնել ազգային օրենսդրությունում և պրակտիկայում, որոնք ապահովում են պետական կառույցների գործունեության առավել բարձր թափանցիկությունը, ինչը լավ կառավարման և իրապես ժողովրդավար և բազմակարծությամբ նշանավորվող հասարակության կարևոր ցուցանիշ է։ Այն նաև հնարավորություն է ընձեռում անհատին լիարժեքորեն իրացնել իր հիմնարար իրավունքները՝ բարձրացնելով քաղաքացու վստահությունը պետական մարմինների նկատմամբ։ Կոնվենցիան գործելու է ոլորտի անկախ փորձագետներից բաղկացած մոնիտորինգային գործիքի միջոցով։

Միաժամանակ, կոնվենցիան նախատեսում է նաև պաշտոնական փաստաթղթերի մատչելիության հնարավոր սահմանափակումներ՝ պետական, հանրային, տնտեսական, արդարադատական և մի շարք բնագավառներում շահերի պաշտպանության նպատակով։ Կոնվենցիայի համաձայն վերոնշյալ սահմանափակումները պետք է սահմանվեն յուրաքանչյուր կողմի ազգային օրենսդրությամբ։ Կոնվենցիայի ստորագրմանը հաջորդող ժամանակահատվածում և նախքան դրա ուժի մեջ մտնելը անհրաժեշտ է, որպեսզի ազգային օրենսդրությամբ հստակ կանոնակարգվեն հատկապես ազգային անվտանգության, պաշտպանության, և միջազգային հարաբերությունների ոլորտում պաշտոնական փաստաթղթերի մատչելիության սահմանափակումները։

Կոնվենցիան ստորագրելով՝ Հայաստանի Հանրապետությունը կարող է որոշիչ դեր ստանձնել Կոնվենցիայի ուժի մեջ մտնելու հարցում՝ միջազգայնորեն ամրագրելով տեղեկատվության ազատության ոլորտում իր դրական պրակտիկան։

Կոնվենցիայի ստորագրմամբ Հայաստանը կբարձրացնի իր միջազգային հեղինակությունը տեղեկատվական ազատության ոլորտում միջազգային չափանիշների խթանման, ինչպես նաև ԵԽ իրավական համակարգին առավել մեծ ներգրավվածության տեսանկյունից:

Հաշվի առնելով վերոնշյալը՝ ՀՀ արտաքին գործերի նախարարությունը գտնում է, որ «Պաշտոնական փաստաթղթերի մատչելիության մասին» Եվրոպայի խորհրդի կոնվենցիայի ստորագրումը նպատակահարմար է արտաքին քաղաքականության տեսանկյունից և համապատասխանում է Հայաստանի Հանրապետության վարած արտաքին քաղաքականությանը և ստանձնած միջազգային պարտավորություններին։

**ՀՀ ԱՐՏԱՔԻՆ ԳՈՐԾԵՐԻ**

**ՆԱԽԱՐԱՐԻ ՏԵՂԱԿԱԼ՝**

**ԱՎԵՏ ԱԴՈՆՑ**

